KOMMISSIONENS BESLUTNING af 3. juni 1998 om Spaniens supplerende finansielle foranstaltninger til fordel for kulindustrien i 1994, 1995 og 1996 (meddelt under nummer K(1998) 2043) (Kun den spanske udgave er autentisk) (EØS-relevant tekst) (98/635/EKSF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Kul- og Stålfællesskab,

under henvisning til Kommissionens beslutning nr. 3632/93/EKSF af 28. december 1993 om fællesskabsordningen for statsstøtte til kulindustrien (1), særlig artikel 2, stk. 1, og artikel 8 og 9, og

ud fra følgende betragtninger:

I

Kommissionen anmodede i sit brev af 22. marts 1996 Spanien om oplysninger om statsstøtteelementerne i den kontrakt, som blev indgået med virksomheden HUNOSA den 23. februar 1996, og i det kongelige dekret 12/1995 af 28. december 1995 (2) om budgetmæssige og finansielle hasteforanstaltninger.

Spanien underrettede i overensstemmelse med artikel 8, stk. 4, i beslutning nr. 3632/93/EKSF med sit brev af 22. juli 1996 Kommissionen om, at Spanien havde til hensigt at ændre retningslinjerne for aktivitetsindskrænkningsplanerne for 1994-1997 for virksomhederne HUNOSA, Mina de Figaredo SA og Mina de la Camocha SA - om hvis overensstemmelse med det fælles marked Kommissionen havde afgivet udtalelse ved beslutning 94/1072/EKSF (3) - i forhold til målsætningerne i beslutning nr. 3632/93/EKSF.

I nævnte brev anmeldte Spanien desuden i overensstemmelse med artikel 9, stk. 1, i beslutning nr. 3632/93/EKSF den påtænkte supplerende støtte til de pågældende virksomheder for årene 1994, 1995 og 1996.

For at kunne udtale sig bad Kommissionen i sit brev af 31. juli 1996 Spanien om oplysninger om de ændringer af retningslinjerne for de tidligere godkendte planer, Spanien havde tænkt sig at foretage, og om den støtte, som ville blive resultatet. Ved sit brev af 7. november 1996 mindede Kommissionen Spanien om sin anmodning om supplerende oplysninger.

Da Kommissionen ikke modtog noget svar på sin anmodning om supplerende oplysninger i brevene af 31. juli 1996 og 7. november 1996, indledte den ved brev 97/C137/06 af 23. april 1997 (4) procedurer mod den spanske regering og pålagde den at fremsætte sine bemærkninger senest en måned efter datoen for brevets modtagelse.

Ved brev af 23. maj 1997 underrettede Spanien Kommissionen om de ændringer af retningslinjerne for de tidligere godkendte aktivitetsindskrænkningsplaner, Spanien påtænkte at foretage, samt om afvigelserne i virksomhederne HUNOSAs, Minas de Figaredo SA's og Mina de la Camocha SA's driftsresultater for regnskabsårene 1994, 1995 og 1996.

Ved brev af 13. juni 1997 foreslog Spanien i overensstemmelse med artikel 9, stk. 6, i beslutning nr. 3632/93/EKSF Kommissionen foranstaltninger, der skulle korrigere de afvigelser, som var opstået i tidsrummet 1994-1996.

Ved brev af 8. november 1997 meddelte Spanien Kommissionen, at Spanien ville sende den supplerende oplysninger med henblik på at forstærke de supplerende foranstaltninger, som Spanien havde til hensigt at træffe inden beslutning nr. 3632/93/EKSF udløb. Disse oplysninger blev meddelt ved brev af 20. februar 1998.

I henhold til beslutning nr. 3632/93/EKSF

a) afgiver Kommissionen udtalelse om, hvorvidt ændringerne af retningslinjerne for aktivitetsindskrænkningsplanen for virksomhederne HUNOSA, Minas de Figaredo SA og Mina de la Camocha SA for tidsrummet 1994-1997 er i overensstemmelse med beslutning nr. 3632/93/EKSF's generelle og specifikke mål

b) udtaler Kommissionen sig om følgende finansielle foranstaltninger:

- en supplerende støtte på henholdsvis 3 363 mio. ESP for 1994, 11 577 mio. ESP for 1995 og 7 806 mio. ESP for 1996 til dækning af virksomhederne HUNOSAs og Minas de Figaredo SA's driftstab

- en supplerende støtte på henholdsvis 8 441 mio. ESP for 1994, 18 684 mio. ESP for 1995 og 16 180 mio. ESP for 1996 til dækning af ekstraordinær social bistand til arbejdstagere, hvis beskæftigelse i virksomhederne HUNOSA, Minas de Figaredo SA og Mina de la Camocha SA er ophørt

- en supplerende støtte på henholdsvis 1 162 mio. ESP for 1994, 1 241 mio. ESP for 1995 og 3 441 mio. ESP for 1996 til dækning af ekstraudgifter i forbindelse med lukning af anlæg i virksomhederne HUNOSA, Minas de Figaredo SA og Mina de la Camocha SA.

De finansielle foranstaltninger, Spanien har til hensigt at træffe til fordel for kulindustrien, er omfattet af artikel 1 i beslutning nr. 3632/93/EKSF og skal i henhold til beslutningens artikel 9 godkendes af Kommissionen, der bl.a. træffer sin afgørelse på grundlag af de generelle målsætninger og kriterier i beslutningens artikel 2 og de specifikke kriterier i dens artikel 3 og 4. I forbindelse med sin undersøgelse vurderer Kommissionen i henhold til beslutningens artikel 9, stk. 6, om foranstaltningerne er i overensstemmelse med aktivitetsindskrænkningsplanerne for den spanske kulindustri.

II

Ved beslutning 94/1072/EKSF afgav Kommissionen positiv udtalelse om de moderniserings-, rationaliserings- og strukturomlægningsplaner (artikel 3 i beslutning nr. 3632/93/EKSF) og de aktivitetsindskrænkningsplaner (artikel 4 i beslutning nr. 3632/93/EKSF) for tidsrummet 1994-1997, Spanien havde anmeldt.

Ændringen af retningslinjerne for den aktivitetsindskrænkningsplan for virksomhederne HUNOSA, Minas de Figaredo SA og Mina de la Camocha SA for tidsrummet 1994-1997 i forhold til målsætningerne i beslutning nr. 3632/93/EKSF, som Spanien anmeldte den 23. maj 1997, skal undersøges på grundlag af de generelle målsætninger og kriterier i artikel 2, stk. 1, og de specifikke målsætninger og kriterier i artikel 4 i beslutning nr. 3632/93/EKSF.

På baggrund af disse målsætninger og kriterier skal støtten til de pågældende virksomheder bidrage til løsning af sociale og regionale problemer i forbindelse med hel eller delvis indskrænkning af produktionsanlæggenes aktivitet og skal, som det fremgår af artikel 4 i beslutning nr. 3632/93/EKSF, indgå i en lukningsplan, hvis gennemførelsesfrist er fastsat til den 23. juli 2002. Lukningen kan ske efter denne frist, hvis støtten er berettiget af særlige sociale eller regionale årsager og indgår i en løbende, gradvis aktivitetsindskrænkningsplan, som fører til en væsentlig nedskæring inden nævnte frists udløb.

Afsnittet 1994-1997 i den aktivitetsnedskæringsplan, Spanien anmeldte i 1994, havde ifølge den spanske regering til formål at nedskære produktionskapaciteten, dvs. formindske den fremtidige aktivitet, ved hjælp af lukning og sammenlægning af anlæg og nedskæring af personale og investeringer. Efter at have analyseret oplysningerne om de ændringer af retningslinjer og de korrigerende foranstaltninger, Spanien har foreslået, konstaterer Kommissionen, at de tre virksomheder HUNOSA, Minas de Figaredo SA og Mina de la Camocha SA har nedskåret personalet fra 14 244 ansatte i begyndelsen af 1994 til 10 968 i slutningen af 1996, og har nedskåret produktionen fra 3,4 mio. tons i 1993 til 2,9 mio. tons i 1996. Alligevel konstaterer Kommissionen, at disse virksomheder påtænker at indføre foranstaltninger, som strider mod den aktivitetsindskrænkning, der er fastsat som målsætning i beslutning nr. 3632/93/EKSF, idet de f.eks. vil give produktionsaktiviteter i underentreprise for i alt fald delvis at kompensere for personalenedskæringerne eller fortsætte driften efter den fastsatte frist for lukning af kuludvindingsanlæggene. Ved breve af henholdsvis 23. maj 1997 og 13. juni 1997 meddelte Spanien, at virksomhedernes produktion i 1997 ville blive øget i forhold til produktionen i 1995 og 1996, og erklærede samtidig, at Spanien ville foretage investeringer, som skulle formindske tempoet for aktivitetsindskrænkningen.

De ændringer af retningslinjerne for planerne, Spanien har til hensigt at foretage i forhold til målsætningerne i beslutning nr. 3632/93/EKSF, har til formål at formindske virksomhedernes produktionskapacitet ved hjælp af langsigtede investeringer i nye driftsområder og formindskelse af tempoet for den løbende, gradvise aktivitetsindskrænkning, der var påtænkt i de planer, Kommissionen har afgivet positiv udtalelse om. De strider derfor mod målsætningerne i artikel 4 i beslutning nr. 3632/93/EKSF.

I henhold til artikel 8, stk. 3 og 4, i beslutning nr. 3632/93/EKSF kan Kommissionen ikke afgive positiv udtalelse om de ændringer af målsætningerne, Spanien påtænker at indføre i aktivitetsindskrænkningsplanerne for virksomhederne HUNOSA, Minas de Figaredo SA og Mina de la Camocha SA for tidsrummet 1994-1997. Spanien må derfor opretholde retningslinjerne for de planer, Kommissionen afgav positiv udtalelse om ved beslutning 94/1072/EKSF.

III

Ved beslutning 94/1072/EKSF, 96/591/EKSF (5) og 96/575/EKSF (6) godkendte Kommissionen støtte i henhold til artikel 4 i beslutning nr. 3632/93/EKSF til virksomhederne HUNOSA, Minas de Figaredo SA og Mina de la Camocha SA til et beløb på 71 560 mio. ESP for 1994, 65 997 mio. ESP for 1995 og 62 802 mio. ESP for 1996 til dækning af driftstab ved produktion af 3 187 470 tons i 1994, 2 800 100 tons i 1995 og 2 919 500 tons i 1996, svarende til en gennemsnitlig støtte på 28 891 ESP/tske (180 ECU/tske). Denne støtte havde til formål at iværksætte aktivitetsindskrænkningsplanen for tidsrummet 1994-1997, og Kommissionen har afgivet positiv udtalelse om den i 94/1072/EKSF.

Den anmeldte supplerende støtte, som beløber sig til 3 363 mio. ESP for 1994, 11 577 mio. ESP for 1995 og 7 806 mio. ESP for 1996, og som Spanien agter at give virksomhederne og HUNOSA og Minas de Figaredo SA, har til formål at kompensere helt eller delvis for driftstab, der er større end forventet.

Når Kommissionen undersøger disse foranstaltninger, skal den vurdere, om de er i overensstemmelse med den aktivitetsindskrænkningsplan, der er omhandlet i artikel 8 i beslutning nr. 3632/93/EKSF og med målsætningerne i beslutningens artikel 2.

Virksomhederne HUNOSA og Minas de Figaredo SA har foretaget de nedskæringer, planen foreskriver, idet antallet af ansatte er faldet fra 13 153 i begyndelsen af 1994 til 10 146 i slutningen af 1996, og de har gennemført løbende nedskæringer af produktionen, som er faldet fra 3 116 500 tons i 1993 til 2 661 500 tons i 1996.

Disse nedskæringer af produktionen og personalet har imidlertid ikke gjort det muligt at opnå de foreskrevne formindskelser af driftstabene på grund af den uheldige produktivitetsudvikling og de ændringer af driftsmetoderne, der måtte indføres som følge af de kollektive ulykker, der indtraf i 1995.

Ud over denne udvikling har de to virksomheder iværksat foranstaltninger, der strider mod formålet med den gradvise, løbende aktivitetsindskrænkning, som beslutning nr. 3632/93/EKSF i artikel 4 fastsætter for virksomheder, der kan modtage støtte til aktivitetsnedskæring.

Virksomhederne HUNOSA og Minas de Figaredo SA har givet udvindingsarbejde i underentreprise for at genopnå en del af den aktivitet, der skulle have været indskrænket med nedskæringen af virksomhedernes faste personale. Der er foretaget investeringer i infrastrukturarbejde, som er større end fastsat, for at videreføre aktiviteter, der ikke har udsigt til økonomisk bæredygtighed. I sit brev af 23. maj 1997 meddelte Spanien, at HUNOSAs plan for lukning af anlæg i planens tidsafsnit 1994-1997 ville overskride de aftalte frister.

Desuden har HUNOSA genåbnet anlæg, som tilhørte den tidligere virksomhed Minas de Lieres SA, og som med godkendt støtte blev lukket i forbindelse med gennemførelsen af strukturomlægningsplanen for 1991-1993. Udvindingsaktiviteterne på disse anlæg har ført til driftstab på 487 mio. ESP for 1994, 791 mio. ESP for 1995 og 1 016 mio. ESP for 1996. Kommissionen kan ikke godkende støtten til dækning af nævnte driftstab.

Ved brev af 20. februar 1998 meddelte Spanien Kommissionen som svar på dennes henvendelse i henhold til artikel 9, stk. 6, i beslutning nr. 3632/93/EKSF, at Spanien havde til hensigt at overholde retningslinjerne i de aktivitetsindskrænkningsplaner for tidsrummet 1994-1997, som havde fået positiv udtalelse fra Kommissionen ved beslutning 94/1072/EKSF, og at Spanien derfor ville korrigere de foranstaltninger, der stred mod aktivitetsindskrænkningsplanens formål, inden beslutning nr. 3632/93/EKSF udløb.

Efter vedtagelsen af disse foranstaltninger konstaterede Kommissionen, at den supplerende støtte, som Spanien har til hensigt at give virksomhederne HUNOSA og Minas de Figaredo AS, og som beløber sig til 2 876 mio. ESP for 1994, 10 786 mio. ESP for 1995 og 6 790 mio. ESP for 1996, havde til formål at gøre det muligt for dem at fortsætte deres aktiviteter på grundlag af en gradvis, løbende nedskæring, således som fastsat i den plan, Kommissionen havde godkendt. En øjeblikkelig indstilling af disse virksomheders aktiviteter ville få alvorlige sociale følger for minedistrikterne. Støtten bidrager til at løse de sociale og regionale problemer i forbindelse med kulindustriens udvikling og er således i overensstemmelse med artikel 2, stk. 1, andet led, i beslutning nr. 3632/93/EKSF.

På baggrund heraf og på grundlag af de oplysninger, Spanien har givet, er støtten forenelig med målsætningerne i beslutning nr. 3632/93/EKSF og med det fælles marked.

IV

Ved beslutning 94/1072/EKSF, 96/591/EKSF og 96/575/EKSF godkendte Kommissionen en støtte på 4 840 mio. ESP for 1994, 6 745 mio. ESP for 1995 og 6 075 mio. ESP for 1996. Formålet med denne støtte var at iværksætte aktivitetsindskrænkningsplanerne for de nævnte virksomheder for tidsrummet 1994-1997, og den skulle dække erstatning til de arbejdstagere i virksomhederne HUNOSA, Minas de Figaredo SA og Mina de la Camocha SA, som måtte gå på førtidspension eller mistede deres arbejde.

Ved beslutning 93/145/EKSF (7) afgav Kommissionen desuden positiv udtalelse om moderniserings-, rationaliserings- og strukturomlægningsplanen for tidsrummet 1991-1993 for virksomhederne HUNOSA, Minas de Figaredo SA og Mina de la Camocha SA. Denne plan indførte en støtte på 77 483 mio. ESP i forbindelse med de ledsagende sociale foranstaltninger, som skulle strække sig over tidsrummet 1994-2002. Den del af støtten, der gjaldt 1994, 1995 og 1996, er imidlertid endnu ikke blevet anmeldt af Spanien.

Af den støtte, som er blevet anmeldt for 1994, 1995 og 1996, går 42 395 mio. ESP til HUNOSA, 102 mio. ESP til Minas de Figaredo SA og 808 mio. ESP til Mina de la Camocha SA. Støtten skal dække erstatning til de 6 400 af virksomhedernes ansatte, der efter iværksættelse af moderniserings-, rationaliserings- og strukturomlægningsplanen for tidsrummet 1991-1993 måtte gå på førtidspension, og endnu højere erstatninger til de 4 400 ansatte, som efter iværksættelse af aktivitetsindskrænkningsplanen for 1994-1997 måtte gå på førtidspension eller mistede deres arbejde.

Når Kommissionen undersøger disse foranstaltninger, skal den vurdere om støtten i overensstemmelse med den aktivitetsindskrænkningsplan, som er omhandlet i artikel 8 i beslutning nr. 3632/93/EKSF, og med målsætningerne i beslutningens artikel 2.

I betragtning af de oplysninger, Spanien har givet, ønsker Kommissionen på ingen måde at forfordele de arbejdstagere, som berøres af virksomhedernes strukturomlægningsforanstaltninger. De øgede udgifter skyldes større anvendelse af førtidspensionering end forventet og levering af kul til privat brug til de arbejdstagere, som berøres af strukturomlægningsforanstaltningerne.

Kommissionen har konstateret, at de beløb på 1 377,7 mio. ESP til HUNOSA, 155,98 mio. ESP til Minas de Figaredo SA og 41,1 mio. ESP til Mina de la Camocha SA, den har godkendt for tidsrummet 1994-1996 som støtte til omskoling af arbejdstagere i overensstemmelse med artikel 56, stk. 1, litra c), og stk. 2, litra b), i EKSF-traktaten, er blevet trukket fra de beløb, Spanien har anmeldt.

Denne støtte dækker i overensstemmelse med artikel 5 i beslutning nr. 3632/93/EKSF omkostninger, der skyldes modernisering, rationalisering og strukturomlægning, og derfor ikke kan betragtes som knyttet til den løbende produktion (gamle forpligtelser).

Ifølge artikel 5 i beslutning nr. 3632/93/EKSF kan den støtte, der udtrykkelig nævnes i bilaget til beslutningen, dvs. udgifter til dækning af sociale ydelser i forbindelse med pensionering af arbejdstagere, før de har nået den lovfæstede pensionsalder, andre ekstraordinære udgifter til arbejdstagere, der mister deres arbejde, og gratis kulleverancer til arbejdstagere, der mister deres arbejde som følge af strukturomlægning og rationalisering, betragtes som forenelig med det fælles marked, hvis den ikke overstiger de pågældende udgifter.

På baggrund heraf og på grundlag af de oplysninger, Spanien har givet, er denne støtte forenelig med målsætningerne i beslutning nr. 3632/93/EKSF og det fælles marked.

V

Ved beslutning 94/1072/EKSF, 96/591/EKSF og 96/575/EKSF godkendte Kommissionen en støtte på 2 504 mio. ESP for 1994, 1 574 mio. ESP for 1995 og 2 244 mio. ESP for 1996 til virksomheden HUNOSA til dækning af indstillede aktivers værdiforringelse og til afholdelse af ekstraordinære udgifter, som skyldes de lukninger, der skulle finde sted i tidsrummet 1994-1997. Formålet med denne støtte var gennemførelse af tidsafsnittet 1994-1997 i den aktivitetsindskrænkningsplan for den pågældende virksomhed, som var blevet anmeldt til Kommissionen.

Desuden afgav Kommissionen ved beslutning 93/145/EKSF positiv udtalelse om moderniserings-, rationaliserings- og strukturomlægningsplanen for virksomhederne HUNOSA, Minas de Figaredo SA og Mina de la Camocha SA for tidsrummet 1991-1993 og godkendte udbetaling af et beløb på 8 734 mio. ESP til dækning af omkostningerne i forbindelse med ekstraordinære værdiforringelser og sammenlægning af de anlæg, der skulle lukkes i tidsrummet 1991-1993.

Den supplerende støtte på 1 162 mio. ESP for 1994, 1 241 mio. ESP for 1995 og 3 441 mio. ESP for 1996 har til formål at dække omkostningerne i forbindelse med lukning af anlæg i virksomhederne HUNOSA, Minas de Figaredo SA og Mina de la Camocha SA, da disse udgifter har været større end forventet. Udgifterne fordeler sig således: 4 576 mio. ESP for HUNOSA, 603 mio. ESP for Minas de Figaredo SA og 665 mio. ESP for Mina de la Camocha SA.

Når Kommissionen undersøger disse foranstaltninger, skal den vurdere, om de er i overensstemmelse med den aktivitetsindskrænkningsplan for tidsrummet 1994-1997, som er omhandlet i artikel 8 i beslutning nr. 3632/93/EKSF og med målsætningerne i beslutningens artikel 2.

De aktivitetsindskrænkninger og kapacitetsindstillinger, de pågældende virksomheder har foretaget i tidsrummet 1994-1996, har været mindre end forventet. Efter at have undersøgt de oplysninger, Spanien har givet, konstaterer Kommissionen på den ene side, at nogle af omkostningerne i forbindelse med de lukkede anlæg har været større end forudset, men kan betragtes som forenelige med beslutning nr. 3632/93/EKSF, og på den anden side, at en del af den anmeldte supplerende støtte på 1 865 mio. ESP til HUNOSA og Minas de Figaredo SA svarer til nedskrivning af aktiver og til omkostninger i tilknytning til indstilling af anlæg i skakter, hvor aktiviteten fortsætter på normal vis, og at de derfor ikke skyldes strukturomlægning i kulindustrien. Denne del af støtten kan ikke betragtes som gamle forpligtelser.

Virksomheden Mina de la Camocha SA har foretaget investeringer med statsstøtte for at forlænge aktiviteter, der ikke har udsigt til økonomisk bæredygtighed. Disse investeringer strider mod den gradvise, løbende aktivitetsindskrænkningsplan, som Spanien har anmeldt for denne virksomhed. Den anmeldte støtte på 665 mio. ESP til dækning af »andre behov i forbindelse med finansieringsplanen« er derfor ikke en følge af strukturomlægning i kulindustrien og kan ikke betragtes som en gammel forpligtelse. Støtten er ikke i overensstemmelse med målsætningerne i beslutning nr. 3632/93/EKSF.

Kommissionen kan derfor ikke godkende den støtte på 2 530 mio. ESP til dækning af ekstraordinære lukningsomkostninger, som Spanien har anmeldt.

VI

Ifølge artikel 3, stk. 1, andet led, og artikel 9, stk. 2 og 3, i beslutning nr. 3632/93/EKSF skal Kommissionen kontrollere, at støtte til den igangværende produktion udelukkende ydes til de formål, som er anført i beslutningens artikel 4. Kommissionen skal derfor have oplysninger om udbetalingernes størrelse og fordeling.

Kommissionen skal minde om, at Spanien er forpligtet til at overholde artikel 9, stk. 5, i beslutning nr. 3632/93/EKSF med hensyn til tilbagebetaling af enhver udbetaling, som overskrider de beløb, Kommissionen har godkendt -

VEDTAGET FØLGENDE BESLUTNING:

Artikel 1

De ændringer af retningslinjerne for aktivitetsindskrænkningsplanerne for virksomhederne HUNOSA, Minas de Figaredo SA og Mina de la Camocha SA for tidsrummet 1994-1997, som Spanien påtænker at foretage, er ikke i overensstemmelse med de generelle og specifikke målsætninger i beslutning nr. 3632/93/EKSF. Kommissionen afgiver derfor negativ udtalelse om disse ændringer.

Artikel 2

Spanien bemyndiges til for regnskabsårene 1994, 1995 og 1996 at udbetale virksomhederne HUNOSA, Minas de Figaredo SA og Mina de la Camocha SA følgende supplerende støtte:

a) en støtte til aktivitetsindskrænkning i henhold til artikel 4 i beslutning nr. 3632/93/EKSF på 20 452 mio. ESP til dækning af virksomhederne HUNOSAs og Minas de Figaredo SA's driftstab

b) en støtte til dækning af ekstraordinære udgifter i henhold til artikel 5 i beslutning nr. 3632/93/EKSF på 43 305 mio. ESP til dækning af ekstraordinære sociale ydelser til arbejdstagere, der har mistet deres arbejde som følge af strukturomlægnings-, rationaliserings-, moderniserings- og aktivitetsindskrænkningsforanstaltninger i den spanske kulindustri

c) en støtte til dækning af ekstraordinære udgifter i henhold til artikel 5 i beslutning nr. 3632/93/EKSF på 3 296 mio. ESP til dækning af ekstraudgifter i forbindelse med lukning af anlæg som følge af strukturomlægnings-, rationaliserings-, moderniserings- og aktivitetsindskrænkningsforanstaltninger i den spanske kulindustri.

Artikel 3

Spanien giver senest den 30. september 1998 Kommissionen meddelelse om de støttebeløb, der faktisk er blevet udbetalt til virksomhederne HUNOSA, Minas de Figaredo SA og Mina de la Camocha SA for regnskabsårene 1994, 1995 og 1996.

Artikel 4

Denne beslutning er rettet til Kongeriget Spanien.

Udfærdiget i Bruxelles, den 3. juni 1998.

På Kommissionens vegne

Christos PAPOUTSIS

Medlem af Kommissionen

(1) EFT L 329 af 30. 12. 1993, s. 12.

(2) BOE nr. 312, s. 37519.

(3) EFT L 385 af 31. 12. 1994, s. 31.

(4) EFT C 137 af 3. 5. 1997, s. 6.

(5) EFT L 259 af 12. 10. 1996, s. 14.

(6) EFT L 253 af 5. 10. 1996, s. 15.

(7) EFT L 57 af 10. 3. 1993, s. 26.